Nina Solheim

**Nina Solheim** (født 1979) er en norsk tidligere taekwondo-utøver. Hun ble sølvvinner i sommer-OL i Beijing 2008. Dette var Norges andre OL-sølv innenfor idretten taekwondo.

## Karriere
Solheim er sammen med Trude Gundersen de eneste to norske taekwondo-utøverne som har tatt medaljer i OL. Det første sølvet tok Gundersen i OL i Sydney i 2000 i minus 67 kg-klassen. Solheim tok sølv i pluss 67-klassen. Solheim er eneste norske utøver som har vunnet medaljer i både OL, VM, og EM, samt i World Cup.

Solheim konkurrerte for taekwondoklubben Mudo Team Namsos. Hun fikk også god drahjelp fra taekwondomiljøet i Oslo, da hun var på landslaget.

Hennes internasjonale debut kom i EM i Helsingfors i 1996. 

Solheim kvalifiserte seg også til OL i Athen 2004, men ble skadet i en tøff kvartfinale mot kinesiske Wei Lou, og endte på en 7.plass. 

Nina Solheim har tidligere vunnet VM-bronse i Sør-Korea i 2001, gull i verdenscupen i Thailand i 2006, samt EM-bronse i Tyskland i 2006 og Italia 2008. Hun regnes derfor for å være den mestvinnende norske kvinnelige utøveren innenfor den olympiske grenen av taekwondo. 

Norge har tidligere vunnet flere VM- og EM-titler i andre grener av taekwondo, men i motsetning til disse grenene av kampsporten, regnes olympisk taekwondo for å være en verdensidrett. WT (World Taekwondo) har rundt 70 millioner utøvere, samt 202 medlemsnasjoner på verdensbasis. Og WT ble i 1980 anerkjent av IOC.

Solheim valgte å legge opp etter OL i Beijing 2008, og uttrykte et ønske om en karrière i næringslivet og som trener for andre utøvere.

Solheim ble rangert som nummer 73 på listen over de tusen beste idrettsutøverne i Trøndelag i avisa *Nidaros* sin kåring i 2022.

## Privat
Nina Solheim ble født i Sør-Korea og ble adoptert sammen med sin tvillingsøster Mona Solheim, og kom til Namsos i Nord-Trøndelag da hun var syv måneder gammel. 

Hun har årsstudium i psykologi fra Universitetet i Bergen fra 2000, årsstudium i webdesign og multimedia fra Sonans privatgymnas fra 2001, bachelorgrad i idrettsvitenskap med faglærer- og trenerutdannelse fra Norges idrettshøgskole fra 2006. Hun har også tatt en Executive Master of Management fra Handelshøyskolen BI i voksen alder med retning Organisasjon og Ledelse.  Solheim har jobbet om prosjektleder og konsulent innen omstilling og karrièreveiledning i Podium AS, seniorrådgiver for HR-hust og HR-rådgiver for Becker Entreprenør AS. Hun har tidligere vært assisterende trener for taekwondoutøvere ved Wang Toppidrett 2006–2008, assisterende senior- og juniortrener for landslaget i taekwondo 2008–2010 samt coach i Jobzone AS i 2009.

I 2010 var hun med i NRK-serien *[[Mesternes Mester]]*, hvor hun kom på åttendeplass.

## Meritter
* 2001:   – VM i Jeju
* 2002:  – US Open 
* 2003:  – OL-kvalifisering (Verden) i Paris 
* 2003:  – Belgium Open
* 2004:  – Prøve-OL i Athen
* 2004:  – Dutch Open i Eindhoven
* 2004:  – Canada Open
* 2006:  – World Cup i Bangkok
* 2006:  – Universitets-VM i Valencia
* 2006:  – EM i Bonn
* 2006:  – US Open i Dallas
* 2007:  – US Open 
* 2007:  – Dutch Open 
* 2008:  – Dutch Open 
* 2008:  – EM i Roma
* 2008:  – OL-kvalifisering (Europa) Istanbul
* 2008:  – OL i Beijing

I tillegg har hun syv nordiske mesterskap, seks NM-gull og tre kongepokaler.

## Referanser




## Eksterne lenker
* 
*